|  |
| --- |
| **2 Pet. 2:1-22** **“Wolwe in skaapsklere – Pasop vir die dood van die kansel af!”**  *Andries Burger, GK Pinetown, 12 September 2021* |

*Sing:* *Lied 159:1; “In die hemel is die Heer.”; Lied 260:1,2,6; Lied 257:1,2; Lied 255:1,2,3;* *“Vrede”*

Daar word baie leuens oor God vertel, dit is niks nuuts nie, trouens dit het in die paradys al begin toe die duiwel vir Adam en Eva gelieg het deur te sê dat God nie eerlik is nie.

Mens kan verstaan dat ongelowiges oor God sal lieg, maar mense in die kerk? Dit is onverwags.

Maar eintlik nie, Jesus sê self in Matteus 13 dat daar in die tyd wat ons lewe voor sy wederkoms, ook ongelowiges tussen die ware gelowiges in sy kerk sal wees. En dit is so...

En soos wat daar vals profete was in Israel, so is daar vals profete in kerke van vandag. Dit is teen hulle wat Petrus ons in 2 Petrus 2 waarsku.

Voordat ons dit lees is daar iets baie belangrik om te besef. Petrus waarsku ons teen hulle, soos Paulus ook doen en Judas en Jesus self –

maar nêrens word die dwaalleraars die hoofkarakters in die Bybel nie, en die leuens wat hulle verkondig is nooit die hoofboodskap nie.

Ook nie in Petrus se tweede brief aan die gelowiges van sy tyd en aan gelowiges in al die eeue nie.

Die kern van sy brief lees ons in 1 Petrus 1:2 (OAV),

*2Mag genade en vrede vir julle vermeerder word deur die kennis van God en Jesus, onse Here!*

Mag ons kennis van God en Jesus ons Here al meer-en-meer word,

en mag dit ons daardeur al meer-en-meer vrede met God en alles om en in ons hê, terwyl ons al meer-en-meer besef hoe groot die genade is wat ons by Hom ontvang.

WANT...

gaan Hy dan verder in hoofstuk een om te verduidelik hoekom dit so is, voordat hy in hoofstuk 2 kom met ŉ

MAAR... en dan waarsku Hy ons teen die leuens en die valse dwalinge wat in die kerk verkondig sal word.

Ons het al deeglik gefokus op sy boodskap in hoofstuk een, maar kom ek herinner jou net gou.

Petrus verduidelik drie redes waarom ons kennis en ons belewenis van vrede en genade meer word.

v. 16-21: Die bron van kennis oor God en Christus is sy Woord self, wat Hy deur die inspirasie van die Heilige Gees deur mense laat opskryf het;

v.5-10: Die kennis wat ons uit die Bybel lees word werklikheid wanneer ons dit prakties in geloof uitleef en deur ondervinding daarin groei sodat die vrug daarvan sigbaar word en al meer word – deugsaamheid, insig, selfbeheersing, volharding, agting vir God, liefde vir ander gelowiges en liefde vir alle mense.

v.3-4: Deur die kennis uit die Bybel en ons praktiese uitleef daarvan bevry God ons van die vrot verderf van die sondige wêreld en laat Hy ons deel kry aan sy goddelike natuur...

Daarom sy versugting in v. 2

dat ons kennis van God en Christus uit die Bybel,

en ons ondervinding wanneer ons die uitleef,

en ons bevryding van verderf en deelkry aan sy natuur –

dat dit alles meer sal word en ons al meer vrede met Hom en alles sal hê,

al meer die genade daarvan besef...

En dan sy waarskuwing... MAAR...

**Lees << 1 Pet. 2:1-22 >>**

Soos daar valse profete in Israel was, so sal daar ook wees in die kerk van Jesus Christus.

Dis presies wat Jesus ook gesê het in Matteus 7:15, *“Pas op vir die vals profete. Hulle kom na julle toe in skaapsklere, maar in werklikheid is hulle verskeurende wolwe.”*

In 2 Korintiërs 11 skryf Paulus van predikers wat die gelowiges se gedagtes kan weglei van hulle onverdeelde en suiwer toewyding aan Christus.

En dan sê hy, *13 Sulke mense is vals apostels; hulle gaan oneerlik te werk deur voor te gee dat hulle apostels van Christus is. 14En geen wonder nie! Satan self doen hom voor as 'n engel van die lig. 15Daarom is dit ook nie snaaks dat sy dienaars hulle voordoen as mense wat die wil van God doen nie.*

Die duiwel se trawante staan soms op preekstoele in gemeentes, soms neem hulle deel aan besluite in kerkvergaderings, en hulle is ook soms in lesinglokale besig om predikante op te lei om dissipels van dieselfde leuenstories te word waarmee die duiwel hulle verslaaf het.

Daar is nie ŉ verskoning vir gelowiges en studente om op sleeptou geneem te word nie,

is ons dan so naïef of sonder kennis van soveel waarskuwings in die Bybel

dat ons dink predikante en teologiese professore kan nie ook ongelowiges wees nie?

Hellooo... was dit dan nie juis die kerkleiers wat vir Jesus laat vermoor het nie?

Daar is mense wat die evangelie van Christus verdraai en gemeentes en gelowiges in verwarring bring skryf Paulus in Galasiërs 1.

Ons kennis van God en Christus uit die Bybel en uit ons lewensondervinding daarvan moet ons vas anker – daar is geen ander blye boodskap of evangelie nie:

slegs en alleen Jesus Christus en slegs en alleen soos God Homself in die Bybel aan ons bekend maak.

Laat daar egter geen twyfel wees nie, die wolwe in skaapsklere op preekstoele en lesinglokale en kerkvergaderings se doppies is geklink.

God het selfs engele wat gesondig het nie gespaar nie, nie die goddelose mense in die tyd van Noag nie, nie hulle in Sodom en Gomorra nie, hulle word klaar gevange gehou vir die verskriklike oordeelsdag van God wat verseker op hulle wag.

Netso, skryf Paulus (2 Kor. 11:15) sal die vals profete en predikante en professors aan die einde kry wat hulle dade verdien.

Petrus sê (v.21) dit sou vir hulle beter gewees het as hulle nooit van Jesus gehoor het nie.

Wonder jy nog van wie ons praat?

Oor die eeue was daar baie dwalinge wat verkondig is onder die dekmantel van die waarheid. Ek noem net ŉ paar...

Laat ek begin by Petrus se beskrywings wat ons gelees het en wat ons vandag nog sommer gereeld van verhoë af hoor en in die samelewing sien en van lees – hulle verwaandheid, hulle uitspattige lewenstyl, liefde vir geld, losbandigheid...

Pas op vir sulke predikers... selfs al lyk dit of hulle wonders doen...

daar is boekrakke vol van hulle gemaskerde dwalings, ons TV kanale is vol dwaal boodskappe wat ons op sleeptou agter hulle aan wil verlei...

Paulus skryf oor Jode wat geleer het dat geloof in Jesus nie genoeg is nie en dat jy al die Joodse wette ook moes nakom (Galasiërs),

Daar is vandag steeds wat hierdie gevaar loop en al die Ou Testament feesdae en Sabbatte wil bysit by wat Jesus gedoen het.

Dan ook al die verwaandheid en verwarring wat party saai oor Hebreeuse name vir God en Christus...

In die tweede en derde eeu was daar hulle wat geleer het dat Jesus nie regtig God was nie, of ander weer wat geleer het Hy was nie regtig mens nie. Dit is waarom ons die belydenisse van Nicéa en Athanasius het om die waarheid te beklemtoon.

Die Rooms Katolieke Kerk het geleer dat die kerk net soveel en selfs meer gesag het as die Bybel – en nog ŉ string ander onwaarhede daarmee saam. *God het soveel hervormers soos Luther en Calvyn in die Reformasie gebruik om ons terug te bring na die Bybel en net wat die Bybel leer.*

So is daar nog baie voorbeelde, en meeste daarvan is nog steeds met ons.

Maar daar is een wat nuut bygekom het van die middel tot laat 1800’s en die kleintjies wat daarvan uitgebroei het en al verder uitbroei is nou soos wolwe in baie kerke.

“Liberale teologie.”

Ek hoop ek kan genoeg daarvan met julle deel sodat julle dit sal herken waar dit oor julle pad kom.

“Teologie” is die studie of kennis van God – en deur die eeue was dit ŉ studie soos Hy Homself in sy Woord bekendstel, in die Bybel.

“Liberale” teologie is ŉ sogenaamde kennis van God wat bevry is – bevry van wat?

Wel vry van tradisie en rituele, vry van onwetenskaplike en bonatuurlike dinge soos wonderwerke en maagdelike geboortes, opstandings uit die dood, hemelvaarte ...

Dit word natuurlik nie so blatant verkondig nie, Andrew Murray wat in die 1800s ŉ predikant was in Bloemfontein en later Wellington, het toe al gesê

dat hulle oneerlik en skelm agter maskers wegkruip en die betekenis verander van ou woorde wat almal aanvaar.

Dan klink dit asof hulle nog dieselfde praat, maar hulle bedoel iets heeltemal vreemds wat nooit so verstaan was nie.

Neem die voorbeeld van ŉ professor by ŉ teologiese skool in Pretoria wat verkondig het dat Jesus nie werklik fisies opgestaan het uit die dood nie, maar dat Hy herlewe in die harte van sy volgelinge as ons sy verhaal en sy bediening verder vertel.

So kan hy dan sê dat hy steeds glo in Jesus se opstanding – maar dit is iets heeltemal anders as wat die Bybel leer, iets anders as wat ons deur die eeue al bely. So word die dwaling agter ŉ masker weggesteek.

Nog ŉ voorbeeld van ŉ ander Pretoria professor wat in die klas vir studente wat hy leer om predikante te word sê

dat die Bybel is nie die produk van die Heilige Gees se handewerk nie, maar die produk van die gekonkel van mense.

Die vraag is nie wat sê die Bybel nie, maar wat sê dit vir jou... en vir my sê dit dalk iets anders.

Dit is nie meer God se Woord wat Hy deur mense laat opskryf het vir mense nie, dan is dit mense se woorde oor God. Nie onbelangrik nie, maar nie meer deurslaggewend nie.

Maar weet jy, dan hang alles af van die wispelturigheid van die mens. Dan is ons soos Koos du Plessis se liedjie, kinders van die wind, swerwers sonder rigting, soekers wat nooit vind – verlore sonder ŉ kans om met God versoen te word en die ewige hel ons eindbestemming.

Besef julle hoe belangrik dit is – dit is ewige lewensbelangrik!

Andrew Murray het ook gesê dat die impak van hierdie dwaling nie dadelik sigbaar is nie, maar dat die maskers in die volgende geslagte sal afkom.

En dit is wat ons al meer begin lees in boeke en die besluite van kerkvergaderings en ook die menslike liggewig stories op sommige preekstoele.

Dis dwaalleer dosente se studente wat nou die besluitnemers geword het.

Waarom gaan die botsing in kerke oor selfde-geslag verhoudings?

Baie stemme erken dat dit net die saak is wat ŉ baie groter probleem na die oppervlak laat styg het.

Dat dit eintlik gaan oor wat die Bybel is, en hoe die Bybel bestudeer en verklaar word.

Iets wat al lankal in hierdie kerke uitmekaar geloop het, maar wat party predikante en gemeentes nie eers agtergekom het nie.

Luister na die lys wat een gemeente gee waarom hulle nie meer die algemene pad kan saamloop nie: Nog voordat hulle by enigiets oor selfde‑geslag verhoudings kom, lys hulle dat hulle nie meer saam kan bly by ander wat leer

* dat die Bybel mense se woorde oor God is en dat dit nie nodig is om die Bybel te glo nie.
* dat God net ŉ afbeelding is van wat mense wil glo;
* dat die Satan net bestaan as jy in hom wil glo en dat die sondeval en erfsonde nie vir jou hoef te bestaan nie;
* dat jy nie aan die maagdelike geboorte van Jesus en sy opstandig uit die dood hoef te glo nie omdat dit nie wetenskaplik verklaar kan word nie;
* dat redding deur Christus nie die enigste pad is nie en dat almal in die hemel kan uitkom deur hulle eie gode of godsdienstige reëls;

As hierdie goed waar is, dan is so ŉ kerk nie meer kerk van Christus nie...

Iemand wat na baie jare as predikant sy goed gevat en geloop het nadat hy agtergekom het na dat kerkleiers bloot nie na hom wil kuister nie, het dit so opgesom:

Hy sê in hulle kerkverband het die evangelie van Christus wat ons van sonde verlos en ons dan soos God se kinders kan lewe, plek gemaak

vir ŉ evangelie van sosiale geregtigheid – waar Christus ŉ goeie voorbeeld is van hoe ons ander wat uitgesluit was moet insluit in liefde en eenheid.

Dit is ŉ manier hoe om liberale teologie se vingerafdrukke te sien het iemand gesê.

Kyk watter redes gee hulle vir hulle standpunte en besluite –

is die fondasie die woord van God, die Bybel?

Of is dit menslike argumente “nuwe wetenskaplike navorsing” en goeie begrippe van liefde en eenheid en broederskap maar wat so in die algemeen gebruik word heeltemal buite die Bybel se konteks daarvan? Dit is liberale teologie wat die mens se wil laat geld agter die masker van God se woorde.

Dis seker genoeg sodat jy hierdie dwaalleraar wolwe in hulle skaapsklere sal kan herken... (gaan doen gerus self nog meer huiswerk as jy wil...)

Die vraag is nie eintlik óf dit daar is nie, Jesus het gesê hulle sal daar wees, Paulus het, Petrus het.

Die vraag is eerder hoe om dit agter te kom en wat om daarmee te doen.

Die eerste is natuurlik wat Petrus in hoofstuk 1 geskryf het,

Leer God en Jesus Christus ken uit die Woord wat die Heilige Gees deur mense laat skryf het – die Bybel.

Moenie by predikante en professore leer nie –leer sélf

én gebruik ons hulp, en dring daarop aan dat ons die Bybel verklaar en toepas en nie ons eie opinies en opbouende boodskappe nie.

Moenie bloot aanvaar wat ons sê nie.

Volg die voorbeeld van die gemeente in Berea waarvan ons in Handelinge 17 lees, *“Hulle het met groot belangstelling na die woord geluister en elke dag die Skrif ondersoek om te sien of dit is soos Paulus sê.”*

Toets jouself sodat jy nie ook sal wees soos die mense waarvan Paulus in 2 Timoteus 4 skryf wat vir hulle leermeesters bymekaar sal maak wat sê wat hulle graag wil hoor nie.

En doen dan wat God in sy Woord sê. Om dit nie te doen nie is maar net ŉ ander manier om sy Woord en om God self te minag.

Lees en leer die belydenisskrifte ken want dit is hulpmiddels wat ons help om die waarheid van die Bybel te ken.

Vir die meeste van ons is dit nie moontlik om alles in die Bybel in perspektief met mekaar te ken en te onthou nie.

Maar met die belydenisskrifte wat getoets en getoets is kán ons.

En as jy dinge hoor wat nie pas nie, of as dinge wat pas nie duidelik en reguit gesê word nie – praat daaroor.

Soos Jesus in Matteus 18 leer –

eers self (al is dit dalk ongemaklik), en

dan saam iemand anders, waarskynlik een van die ouderlinge wie se werk dit is om seker te maak predikante verkondig die waarheid reguit en suiwer.

Nou kan ek sommer hoor hoe iemand dink – wie is ek om die predikant aan te vat, ek weet te min en die meeste van hulle is geleerd...

Jy sien, dit gaan nie oor jou min kennis en die predikant se geleerdheid nie – dit gaan oor wat die Woord sê en wat dit nie sê nie.

As jy die Bybel of die Belydenisskrif aanhaal – “Jesus het op die derde dag opgestaan uit die dood” – dan is dit die Bybelse waarheid wat praat en nie jy nie.

Dan is dit nie ja, maar ... en ŉ hogere geleerde wolhaarstorie nie.

Om stil te bly is om dit goed te keur – asof jy dit self saam doen.

En as hulle by herhaling nie wíl luister nie –

soek dan vir jou ŉ ware kerk waar God se Woord suiwer en gesagvol verkondig word.

Al is daar min mense van jou ouderdom, al doen hulle nie alles soos jy daarvan hou nie.

Die Woord van God is die belangrikste, dit is die énigste bron van lewe omdat dit die Brood van die lewe bedien.

Ek kon nie verstaan waarom een na die ander kerkvergadering se klagtes teen die dwaalleer professore nie geslaag het nie.

En die rede sê iemand vir my – die geleerdheid van die prof het alle argumente getroef...

Dit kan tog nie wees as elkeen van ons en elke kerkvergadering bloot vashou aan die gewone verstaan van die gewone taal en woorde in die Bybel en die belydenisskrifte nie.

ŉ Kerk sonder tug wat nie sekermaak dat dwalinge aan die lig kom en uitgeroei word nie – is nie meer ŉ ware kerk van Christus nie.

Ons kan tog nie stilbly en toekyk hoe Christus verloën word nie?

Een ding moet ek nog uitlig wat ons gelees het in v. 9,

Tussen die goddelose mense was die regverdige Noag wat die wil van God verkondig het (V.5),

tussen die losbandige sedelose mense van Sodom en Gomorra was die eerbare Lot (v.6–8)

v. 9 Die Here het hulle wat Hom dien, uit die versoekings verlos.

Netso moet ons altyd onthou om nie almal oor dieselfde kam te skeer wat in ŉ bepaalde gemeente of kerkverband is nie.

Tussen die onkruid groei daar ook koring was Jesus se gelykenis in Matteus 13.

Bid dat hulle sal bly getuig en

moedig hulle aan dat hulle nie moedeloos sal word en later stilbly nie.

God sal die wat aan Hom vashou soos Hy Hom in sy Woord, die Bybel bekend maak, red uit die versoeking van die goddelose dwaalleraars.

Kom ek som op –

Mag die genade en die vrede vir jou vermeerder word deur kennis van God en Jesus, ons Here.

WANT God maak Homself en sy wil bekend in die Bybel, wat jy prakties uitleef om meer en meer die bevryding van die wêreld se verderf uitleef en deel kry aan sy goddelike natuur...

MAAR, pas op vir die dwaalleer wolwe wat in skaapsklere kom om jou te verwar.

Amen

Nie deel van die preek nie, maar goed vir ŉ verdere gesprek:

Kevin de Young – 7 Kenmerke Liberale Teologie

1. True religion is not based on external authority  
   Christianity can still be Christian without being based upon external authority  
   *Reformed and Lutheran orthodoxy (regte leer) heightened the Reformation principle that scripture is the sole and infallibly sufficient rule of faith, teaching that scripture is also strictly inerrant in all that it assert.*
2. Christianity is a movement of social reconstruction  
   movements of social reconstruction and expectations of “a better world”
3. Christianity must be credible and relevant *(for modern man)*Teaching should be open to verdicts of modern intellectual enquiry – commitment to the authority of individual reason and experience, Christianity is an ethical way of life, it should be relevant and socially relevant to the modern man.
4. Truth can be known only through changing symbols and forms  
   The symbolic form treated as the truth themselves.
5. The controversy is about language and not about truth itself   
   Redefinition of what the old words mean, still being believed but now the real meaning and not the literal/on-the-surface meaning
6. Historical accuracies of biblical facts and events are not crucial, so long as we meet Jesus in the pages of Scriptures  
   *He cautioned that the faithful reader of scripture is not obliged to assume the truth if the Gospel narrative by which the manner and facts of the life of Jesus are reported to us.  
   We should discover the necessary truth from the described events. The more clearly we are brought into the source and the light of all truth…*
7. True religion is the way of Christ, not any particular doctrine about Christ  
   lifting the teachings of Christ above the person of Christ

Liberals think they make Christianity more relevant, credible, beneficial and humane.